„Változatlanul orvosként szeretnék dolgozni, konkrét tervem nincs, de egy biztos, hogy több időm lesz futni" – mondta a Honvédkórház sürgősségi osztályának éléről a múlt héten távozott Zacher Gábor toxikológus, aki a hétvégi Wizz Air félmaraton előtt indulóként adott interjút a Budapest Sportirodának (BSI).

Zacher azt mondta, hogy el kellett mennie a falig, sőt azon is túl, aminek meglett a következménye. Szerinte máris olyan pozitív változások indultak meg az osztályon, amelyek korábban nem voltak meg.

Arról is beszélt, hogy „az elmúlt napok feszültsége a futás oldaláról teljesen pozitívan jött le", hat-hét éve nem futotta olyan jó idővel a margitszigeti kört, mint a héten. Úgy érzi, a futással a feszültséget, dühöt, csalódottságot is ki tudja adni magából.

Zacher egyébként már több mint 20 éve rendszeresen fut rövidebb, hosszabb távokat, versenyen is több mint tíz félmaratonon elindult, és már két nap kihagyás után is hiányzik neki ez a fajta testmozgás.